Wally Judge

Wallace Eugene ”Wally” Judge jr. (s. 24. elokuuta 1990 Washington (DC)) on yhdysvaltalainen koripalloilija, pelipaikaltaan pääasiassa sentteri. Judge edusti Kansasin osavaltionyliopistoa ja Rutgersin yliopistoa ja pelasi Yhdysvaltain joukkueessa Albert Schweitzer -turnauksessa. Ammattilaisena hän on pelannut muun muassa Italian ja Suomen pääsarjoissa.

Pelaajaura 

Arlingtonin high schoolissa opiskellut Judge pelasi vuonna 2008 Yhdysvaltain epävirallisessa alle 18-vuotiaiden maajoukkueessa Albert Schweitzer -turnauksessa, jota pidetään ikäluokan epävirallisina MM-kilpailuina. Hänen peliotteitaan turnauksessa kehuttiin, mutta Yhdysvallat jäi turnauksessa neljänneksi hävittyään välierässään Turkille ja pronssiottelussa Australialle.

Judge edusti yliopistotasolla Kansasin osavaltionyliopistoa vuosina 2009–2011 ja Rutgersin yliopistoa vuosina 2012–2014.

Yliopistouransa päätyttyä Judge siirtyi ammattilaiseksi Eurooppaan, Italian pääsarjajoukkue Victoria Libertas Pesaroon, jossa hän pelasi kauden 2014–2015 noin 24 peliminuutin, 9,0 pisteen ja 7,0 levypallon ottelukohtaisilla keskiarvoilla. Kaudella 2015–2016 Judge ei kyennyt kunnolla pelaamaan vamman vuoksi. Hän pelasi lokakuussa kaksi ottelua Israelin pääsarjajoukkue Hapoel Tel Avivissa ja joulukuussa kolme ottelua Argentiinan pääsarjajoukkue Peñarol Mar del Platassa, ja kävi vielä tammikuussa 2016 unkarilaisjoukkueessa pelaamatta otteluakaan kunnes keskittyi polvivammansa kuntouttamiseen loppukauden ajaksi. Kesällä 2016 hän pelasi Yhdysvalloissa turnausmuotoista kesäsarjaa.

18. elokuuta 2016 Judge siirtyi Suomen pääsarjajoukkue Tampereen Pyrintöön. Ensimmäisissä kymmenessä pelaamissaan Korisliiga-otteluissa hän teki kahdeksan tupla-tuplaa. Parhaimmillaan hän teki 2. marraskuuta 2016 pelatussa vierasottelussa Salon Vilpasta vastaan 20 pistettä ja otti 16 levypalloa. Judge pelasi Pyrinnössä 17 ottelua 10,9 pisteen ja 9,3 levypallon keskiarvoilla, mutta hän sai joulukuun alussa pelaamisen käytännössä estäneen alaraajavamman. Judge ei toipunut vammastaan, ja Pyrintö irtisanoi hänen sopimuksensa tammikuussa.

Pelityyli ja ominaisuudet 

Judge on hyvä levypallopelaaja, mitä hänen kokonsakin tukee. Valmentaja Ilkka Palviaisen mukaan Judge liikkuu kentällä kokoisekseen hyvin. Judge ei ole juuri heittänyt urallaan kolmen pisteen heittoja vaan tekee koreja kahden pisteen alueelta noin 50 prosentin tarkkuudella. Vapaaheitoissaan hän onnistuu korinaluspelaajalle tyypillisesti vain noin 50-prosenttisesti.

Lähteet 
 Wally Jugde Suomen Koripalloliitto
 Bio for Wally Judge  KSU Wildcats 
 Profiili  legabasket.it 
 Wally Judge Stats College Basketball at Sports-Reference.com 
 Profiili  FIBA

Viitteet

Aiheesta muualla 
 Wally Judge basketball profile eurobasket.com  

Yhdysvaltalaiset koripalloilijat
Vuonna 1990 syntyneet
Elävät henkilöt